JUDr. **Róbert Dobrovodský**, PhD. LL.M. (\* 11. júl 1982, Malacky) je slovenský právnik, legislatívec a vysokoškolský pedagóg, od 1. decembra 2022 pôsobiaci ako verejný ochranca práv („ombudsman") Slovenskej republiky. Je odborníkom na súkromné právo a zvlášť oblasť rodinného práva.

Životopis
---------

Róbert Dobrovodský sa narodil v Malackách. V Malackách tiež navštevoval Gymnázium svätého Františka z Assisi.[chýba vhodnejší zdroj]

Dobrovodského vysokoškolské štúdium sa spája predovšetkým s Právnickou fakultou Trnavskej univerzity v Trnave, kde navštevoval v rokoch 2000 – 2005 bakalárske a magisterské štúdium v odbore právo. Už počas štúdia pôsobil ako právny a projektový asistent v Lige aktivistov pre ľudské práva a krátkodobo aj ako výskumník na Ústave pre vzťahy štátu a cirkvi. Krátko pred vyštudovaním pôsobil aj ako právny asistent v Aliancii žien Slovenska. Po štúdiu sa krátkodobo venoval koncipientskej praxi a práci firemného právnika. V roku 2005 získal Cenu Karola Planka za publikačnú činnosť, ktorú udeľuje Ministerstvo spravodlivosti SR a časopis *Justičná revue*.

V rokoch 2006**–** 2007 absolvoval jednoročné postgraduálne štúdium v Nemeckom Tübingene (Eberhard Karls Universität Tübingen) a v rokoch 2007**–** 2008 absolvoval jednoročný výskumný pobyt vo švajčiarskom Bazileji (Universität Basel). V roku 2008 sa stal členom Viedenského pracovného kruhu *Forschungsstelle für Europäische Rechtsentwicklung und Privatrechtsreform*. Od roku 2008 pôsobil ako konzultant pre vysielanie televíznych staníc TV Markíza a TV JOJ. Od marca 2009 pôsobil ako hlavný štátny radca, odbor legislatívy občianskeho a obchodného práva na Ministerstve spravodlivosti SR. V roku 2010 získal na PF TU tituly doktora filozofie (PhD.) a doktora práv (JUDr.).

Ako univerzitný pedagóg a „univerzitný docent" pôsobí Dobrovodský na Katedre občianskeho a obchodného práva PF TU v Trnave. Vyučoval predmety zamerané na úvod do štúdia práva, občianske právo hmotné, ochranu spotrebiteľa v európskom a v slovenskom práve a rodinné právo. Na univerzite tiež viedol Kliniku ochrany práv detí (vyučovaný výberový predmet). V rámci univerzity sa venoval bezplatnému právnemu poradenstvu študentom. V rokoch 2014**–** 2015 bol prodekanom pre externé bakalárske a magisterské štúdium, doktorandské štúdium a rigorózne konanie fakulty na PF TU, v rokoch 2015**–** 2019 bol prodekan pre zahraničné vzťahy PF TU. V roku 2020 mu bola v rámci 385. výročia historickej Trnavskej univerzity udelená Trnavskou univerzitou Cena Martina Palkoviča za vynikajúce výsledky v pedagogickej činnosti.

Pôsobí tiež ako člen Legislatívnej rady vlády Slovenskej republiky a člen Komisie pre tvorbu práva pri Ústavnoprávnom výbore NR SR. Ako legislatívec sa podieľal napríklad na novelizácii Zákona o rodine a pripravoval tiež novelu zákona o slobodnom prístupe k informáciám (z. č. 211/2000 Z. z.) či novelu o reforme paliatívnej, hospicovej a dlhodobej zdravotnej starostlivosti. Spolupodieľa sa tiež na rekodifikácii Občianskeho zákonníka. Pomáhal tiež pri ochrane ľudských práv a slobôd maloletých detí či obetí domáceho násilia. Ako slovenský národný expert pôsobil od roku 2013 v Expertnej skupiny pre práva dieťaťa (*Expert group on the rights of the child*) Európskej komisie v Bruseli, od roku 2014 ako člen Komisie pre európske rodinné právo (*The Commission on European Family Law*) v Utrechte a ako člen neformálnej expertnej skupiny Európskej Komisie pre práva detí (*European Commission Informal expert group on the rights of the child*).

Okrem domácich a zahraničných odborných publikácií z oblasti práva (napr. nemecký komentár *Ausländisches Familienrecht*) publikoval počas pandémie ochorenia COVID-19 aj pre portál Aktuality.sk.

Bol asistentom poslankyne Národnej rady Slovenskej republiky Kataríny Hatrákovej (nezaradená, pôvodne OĽaNO, frakcia KÚ), ktorá ho navrhla do voľby verejného ochrancu práv v NR SR. Okrem neho sa o post uchádzali Maroš Matiaško a Marián Török. 9. novembra 2022 bol NR SR (81 hlasmi) zvolený verejným ochrancom práv Slovenskej republiky. 1. decembra 2022 zložil sľub do rúk predsedu Národnej rady Slovenskej republiky Borisa Kollára a ujal sa funkcie.

Aktívne ovláda nemecký, anglický, ruský a pasívne arménsky jazyk.

Referencie
----------

1. 1 2 3  JUDr. Róbert Dobrovodský, PhD. LL.M.: vedecko-pedagogická charakteristika. Trnava: Trnavská univerzita v Trnave. Dostupné online. [cit. 10.11.2021]
2. 1 2  DOBROVODSKÝ, Róbert. *Robert Dobrovodsky* [online]. Facebook, [cit. 2022-11-10]. Dostupné online.
3. ↑  Malacké pohľady. *[Verejným ochrancom práv Slovenskej republiky bol dnes zvolený Róbert Dobrovodský]* [online]. Facebook, 2022-11-09, [cit. 2022-11-10]. Dostupné online.
4. 1 2 3 4 5  *Róbert Dobrovodský: Vedecko/umelecko-pedagogická charakteristika osoby*. Trnava: Trnavská univerzita v Trnave. Dostupné online. [cit. 10. 11. 2022]
5. 1 2 3 4   *Novým ombudsman je Róbert Dobrovodský z PF TRUNI* [online]. Trnava: Trnavská univerzita v Trnave, [cit. 2022-11-10]. Dostupné online.
6. 1 2   *Životopis Róberta Dobrovodského* [online]. Trnava: Trnavská univerzita v Trnave, [cit. 2022-11-10]. Dostupné online.
7. ↑  ŠTEVČEK, M. *Občiansky zákonník (I. a II. zväzok).*. Praha : C. H. Beck, 2017. ISBN 978-80-7400-597-8. S. IX. – XII..
8. ↑  Podľa §75 ods. 5 z. č. 131/2002 Z. z. o vysokých školách a o zmene a doplnení niektorých zákonov: *Vysokoškolský učiteľ, ktorý pôsobí na funkčnom mieste profesora, môže používať označenie „univerzitný profesor" a vysokoškolský učiteľ, ktorý pôsobí na funkčnom mieste docenta, môže používať označenie „univerzitný docent".*
9. 1 2  TASR. Novým verejným ochrancom práv sa stal Róbert Dobrovodský. *pravda.sk* (Bratislava: OUR MEDIA SR), 2022-11-09. Dostupné online [cit. 2022-11-10]. ISSN 1336-197X.
10. ↑  Európske a národné aspekty mediácie ako metódy na ochranu najlepšieho záujmu dieťaťa. In: DOBROVODSKÝ, Róbert. *Rodinná mediácia v kontexte aktuálnej právnej úpravy*. Bratislava : Vysoká škola zdravotníctva a sociálnej práce sv. Alžbety, n. o. v spolupráci so Slovenským inštitútom pre mediáciu a Asociáciou rodinných mediátorov Slovenska, 2016. S. 115.
11. ↑   Články od autora Róbert Dobrovodský. *Aktuality.sk* (Bratislava: Ringier Axel Springer Slovakia). Dostupné online [cit. 2022-11-10].
12. ↑   Verejným ochrancom práv sa stane Róbert Dobrovodský. *sme.sk* (Bratislava: Petit Press), 2022-11-09. Dostupné online [cit. 2022-11-10]. ISSN 1335-4418.
13. ↑   *Dobrovodský sa ujal funkcie ombudsmana, zložil sľub* [online]. Bratislava: Petit Press, [cit. 2022-12-01]. Dostupné online.

Externé odkazy
--------------

* Zoznam diel Róberta Dobrovodského v súbornom katalógu Slovenskej národnej knižnice
* Kandidát na ombudsmana Róbert Dobrovodský: Chcem byť ombudsmanom v teréne – podcastový rozhovor pre .týždeň (október 2022)

| * z
* d
* u
Verejní ochrancovia práv (Slovensko) |
| --- |
| 
* Pavel Kandráč (2002 – 2012)
* Jana Dubovcová (2012 – 2017)
* Mária Patakyová (2017 – 2022)
* Róbert Dobrovodský (od 2022)
 |

Autoritné údaje: * NK ČR: jo2016921649
* VIAF: 71147093800425002981